b'\n_START_ARTICLE_\nGintautas Tamulaitis\n_START_SECTION_\nBiografija\n_START_PARAGRAPH_\n1963\xe2\x80\x931974 m. mok\xc4\x97si Kri\xc5\xabk\xc5\xb3 vidurin\xc4\x97je mokykloje, kuri\xc4\x85 baig\xc4\x97 aukso medaliu. 1974\xe2\x80\x931979 m. studijavo Vilniaus universitete, kur\xc4\xaf taip pat baig\xc4\x97 su pagyrimu, 1982\xe2\x80\x931985 m. \xe2\x80\x93 aspirant\xc5\xabroje. \xc4\x8cia 1985 m. apgyn\xc4\x97 fizikos ir matematikos moksl\xc5\xb3 kandidato (dabar \xe2\x80\x93 daktaro) disertacij\xc4\x85 \xe2\x80\x9eNepusiausvir\xc5\xb3j\xc5\xb3 kvazidaleli\xc5\xb3 lazerin\xc4\x97 spektroskopija CdSe kristaluose\xe2\x80\x9c, o 2001 m. \xe2\x80\x93 habilituoto fizini\xc5\xb3 moksl\xc5\xb3 daktaro disertacij\xc4\x85 \xe2\x80\x9eNepusiausvir\xc5\xb3j\xc5\xb3 kvazidaleli\xc5\xb3 optin\xc4\x97 spektroskopija naujose med\xc5\xbeiagose, taikomose optoelektronikoje\xe2\x80\x9c._NEWLINE_1979\xe2\x80\x931982 m. buvo Puslaidininki\xc5\xb3 fizikos instituto jaunesnysis mokslo darbuotojas, 1989\xe2\x80\x932000 m. \xe2\x80\x93 Fizikos instituto mokslo darbuotojas, vyriausiasis mokslo darbuotojas. Nuo 1985 m. dirba VU, nuo 2003 m. yra VU Fizikos fakulteto Puslaidininki\xc5\xb3 fizikos katedros ved\xc4\x97jas. Taikom\xc5\xb3j\xc5\xb3 moksl\xc5\xb3 instituto Liuminescencijos sektoriaus vyriausiasis mokslo darbuotojas, Lietuvos mokslo tarybos Gamtos ir technikos moksl\xc5\xb3 komiteto narys._NEWLINE_Nuo 1999 m. \xe2\x80\x93 VU docentas, nuo 2004 m. \xe2\x80\x93 profesorius._NEWLINE_Sta\xc5\xbeavo Kalifornijos Berklyje, \xc5\xa0iaur\xc4\x97s Karolinos universitetuose, Renselerio politechnikos institute (JAV).\n_START_SECTION_\nMokslin\xc4\x97 veikla\n_START_PARAGRAPH_\nPagrindin\xc4\x97 mokslin\xc4\x97s veiklos kryptis \xe2\x80\x93 nepusiausvir\xc5\xb3j\xc5\xb3 kvazidaleli\xc5\xb3 tyrimai puslaidininkiuose ir j\xc5\xb3 mezoskopiniuose dariniuose bei scintiliaciniuose kristaluose panaudojant liuminescencin\xc4\x97s ir optin\xc4\x97s spektroskopijos metodus. Daugiau, kaip 170 mokslini\xc5\xb3 publikacij\xc5\xb3 autorius ir bendraautoris.'